鄭僉判取蘇黄門圖史園囿文章鼓吹之語爲韻見貽輒復賡載  其六
作者：方岳
朝代：宋

paragraphs: 我本耕田夫，老矣紆郡章。
頭童齒欲豁，顧視俱茫茫。
胸中了無有，寧敢高頡頏。
牧民如牧羊，惟恐隳官常。
秋田失一飽，我食不下吭。
寧知事大繆，以肉齒步光。
每遭官長駡，剛腸怒生芒。
歸來幾何時，有過牆下桑。
西風一葉脫，野草忽已黄。
君行不可挽，吾意不可忘。